[pic] | EUROOPA ÜHENDUSTE KOMISJON |

Brüssel 15.9.2006

KOM(2006) 498 lõplik

Ettepanek

NÕUKOGU OTSUS

millega muudetakse nõukogu otsust 2003/583/EÜ Euroopa Investeerimispanga teise, kolmanda, neljanda, viienda ja kuuenda EAFi raames Kongo Demokraatlikus Vabariigis läbi viidud toimingute eest saadud rahaliste vahendite ümberjaotamise kohta

(komisjoni esitatud)

SELETUSKIRI

Tegevuse taust

Selleks, et järgida suhetes Kongo Demokraatliku Vabariigiga üldasjade ja välissuhete nõukogu 28. jaanuari 2003. aasta kohtumisel seatud prioriteete ning võttes arvesse asjaomasele riigile eraldatud vahendite ilmset ebapiisavust, tegi komisjon ettepaneku, et eelmistele Euroopa Arengufondidele võlguolevaid summasid ei tagastataks liikmesriikidele, vaid need suunataks tagasi komisjoni haldusesse Kongo Demokraatlikus Vabariigis läbiviidavate toimingute rahastamiseks.

Sel eesmärgil võttis nõukogu 21. juulil 2003 vastu otsuse 2003/583/EÜ Euroopa Investeerimispanga teise, kolmanda, neljanda, viienda ja kuuenda EAFi raames Kongo Demokraatlikus Vabariigis läbi viidud toimingute eest saadud rahaliste vahendite ümberjaotamise kohta. Otsuse kohaselt eraldatakse abioperatsioonide korraldamiseks riigis täiendavalt 105 miljonit eurot. Otsuse artiklis 4 on sätestatud, et need 105 miljonit eurot makstakse komisjoni hallatavale arvele, ning artiklis 6 on täpsustatud, et haldamine toimub vastavalt üheksanda EAFi suhtes kohaldatavale korrale.

Selleks, et kasutada neid vahendeid kooskõlas EAFi kulukohustuste eeskirjadega ning jätkata üleminekuprotsessi toetavaid reforme, on vaja kohandada otsuse 2003/583/EÜ artiklit 4 sisekokkuleppega (otsus 2005/446/EÜ) ja kinnitada täiendavate rahaliste vahendite assigneerimise tähtajaks 31. detsember 2007. Põhjused on järgmised:

1. Viivitused valimiste ettevalmistamisel

Viivitused valimiste ettevalmistamisel pikendasid aasta võrra üleminekuperioodi, mis pidi esialgu lõppema 30. juunil 2005, kuid mida pikendati 30. juunini 2006. Üleminekuperiood peaks lõppema uue presidendi ja uue parlamendi valimistega kõige varem 2006. aasta novembris.

Demokraatlikult valitud valitsuse loomine on märk demokraatliku ülemineku tegelikust algusest tõelise õigusriigi taastamiseks. Järgnevate aastate väljakutse on poliitilise kultuuri institutsionaliseerimine, toimivate institutsioonide ja infrastruktuuri loomine jne.

2. Vajadus toetada valitsust üleminekujärgsel perioodil ja reageerida kiiresti erakorralistele vajadustele, mis võivad mõjutada riigi stabiilsust.

Loodav uus valitsus seisab vastamisi mitmete vajaduste ja erakorraliste olukordadega, et tagada rahu ning ehitada taas üles riigi majandus ja sotsiaalsfäär.

Nõukogu, komisjon ja rahvusvaheline üldsus on mitmel korral kinnitanud, et poliitiliseks prioriteediks on tagada edukas üleminek demokraatiale ning olukorra stabiliseerimine ja kindlustamine üleminekujärgsel perioodil. Üldasjade ja välissuhete nõukogu 12. juuni 2006. aasta järeldustes ja 15.-16. juunil 2006 toimunud Ülemkogu kohtumiste järeldustes rõhutatakse ka toetust julgeolekureformidele, mida EL toetab ka pärast valimisi, samuti ELi toetust riigijuhtimise parandamiseks ja ülesehitustöödeks valimisjärgsel perioodil.

Rahvusvaheline üldsus, eelkõige EL, peab olema valmis aitama uut valitsust tema jõupingutustes (avaliku halduse reform, riigijuhtimine, julgeolekusektori ümberkorraldamine jne) vähemalt kaks aastat pärast võimule tulekut.

Üleminekujärgne periood ühtib kümnenda EAFi eelarve koostamise perioodiga ning see võimaldab komisjonil suurendada oma toetust asjaomasele riigile ja määratleda poliitilised suhted uue valitsusega. Cotonou lepingu artikli 8 kohaselt on ELil õiguspärane ja seaduslik alus dialoogi alustamiseks ulatuslike institutsiooniliste reformide teostamiseks, mida valitsus kõigepealt peab läbi viima, et kõrvaldada kriisi olulised põhjused ja tagada riigi edasine areng.

Täiendavate rahaliste vahendite assigneerimise tähtaja pikendamine kuni üheksanda EAFi rahaliste vahendite assigneerimise tähtajani võimaldab komisjonil jätkata riigi toetamist paindlikult, vastavalt seatud prioriteetidele ja erakorralistele vajadustele.

Järeldus

Komisjon teeb seetõttu nõukogule ettepaneku vastu võtta käesolevale seletuskirjale lisatud otsus.

Ettepanek

NÕUKOGU OTSUS

millega muudetakse nõukogu otsust 2003/583/EÜ Euroopa Investeerimispanga teise, kolmanda, neljanda, viienda ja kuuenda EAFi raames Kongo Demokraatlikus Vabariigis läbi viidud toimingute eest saadud rahaliste vahendite ümberjaotamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse partnerluslepingut ühelt poolt Aafrika, Kariibi mere ja Vaikse ookeani riikide rühma liikmete ja teiselt poolt Euroopa Ühenduse ja selle liikmesriikide vahel, millele on alla kirjutatud 23. juunil 2000. aastal Cotonous[1] ning mis on läbi vaadatud 25. juunil 2005. aastal Luxembourgis,[2]

võttes arvesse Ülemkogu kohtumisel liikmesriikide valitsuste esindajate poolt 12. septembril 2000. aastal sõlmitud sisekokkulepet ühenduse abi rahastamise ja haldamise kohta vastavalt 23. juunil 2000. aastal Cotonous (Benin) allkirjastatud Aafrika, Kariibi mere ja Vaikse ookeani riikide ning Euroopa Ühenduse ja selle liikmesriikide vahelise partnerluslepingu finantsprotokollile ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa,[3] eriti sisekokkuleppe artikli 8 lõiget 2,

võttes arvesse komisjoni ettepanekut, mis on koostatud kokkuleppel Euroopa Investeerimispangaga (EIP),

ning arvestades järgmist:

(1) Nõukogu 21. juuli 2003. aasta otsusega 2003/583/EÜ (Euroopa Investeerimispanga teise, kolmanda, neljanda, viienda ja kuuenda EAFi raames Kongo Demokraatliku Vabariigis läbi viidud toimingute eest saadud rahaliste vahendite ümberjaotamise kohta)[4] on sätestatud, et täiendavate rahaliste vahendite kogusumma antakse komisjoni käsutusse neljaks aastaks alates arve avamise päevast.

(2) 30. mail 2005 toimunud Ülemkogu kohtumisel kinnitasid liikmesriikide valitsusesindajad otsusega 2005/446/EÜ[5] üheksanda EAFi rahaliste vahendite assigneerimise tähtajaks 31. detsembri 2007.

(3) Üleminekuperioodi pikenemise tõttu Kongo Demokraatlikus Vabariigis seoses viivitustega valimiste ettevalmistamisel ning kümnenda EAFi vahendite tegeliku eraldamise hilinemisega on vaja pikendada otsuses 2003/583/EÜ osutatud täiendavate rahaliste vahendite assigneerimise tähtaega.

(4) Seega peaks täiendavate rahaliste vahendite assigneerimise tähtaega kohandama otsuse 2003/583/EÜ sätestatud tähtajaga,

ON TEINUD JÄRGMISE OTSUSE:

Artikkel 1

Otsuse 2003/583/EÜ artikli 4 esimeses lõigus asendatakse kolmas lause järgmise tekstiga:

„Vastavalt otsusele 2005/446/EÜ on asjaomasele arvele kantud vahendite assigneerimise tähtaeg 31. detsember 2007.“

Artikkel 2

Käesolev otsus jõustub selle vastuvõtmise päeval.

Brüssel,

Nõukogu nimel

eesistuja

[1] EÜT L 317, 15.12.2000, lk 3.

[2] ELT L 287, 28.10.2005, lk 4.

[3] EÜT L 317, 15.12.2000, lk 355.

[4] ELT L 198, 6.8.2003, lk 9.

[5] EÜT L 156, 20.7.1999, lk 70.